รวบศิษย์เอก ฆ่าหลวงพ่อแต (คลิป)
ลอบวางเพลิงคลอกย่างสด จับ 3-หนีอีก 1,จนมุมแล้วแก๊งฆาตกรโหดฆ่าเผาทั้งเป็น ,หลวงพ่อแต, พระนักบุญ เจ้าสำนักสงฆ์ อ.โซ่พิสัย จ.บึงกาฬ ตำรวจตามลากคอได้ 3 คนที่ จ.ศรีสะเกษ เป็นพระลูกศิษย์คนโปรดกับฆราวาสอีก 2 คน ยังหลบหนีอีก 1 เป็นพระลูกศิษย์คนสนิทเช่นกัน สารภาพปมแค้นจากเรื่องขัดผลประโยชน์ในสำนักสงฆ์เมื่อ 2 ปีก่อนจนถูกขับไล่ออกจากสำนักสงฆ์ ล่าสุดมาติดต่อขอลงกฐินแต่ถูกหลวงพ่อปฏิเสธเพราะรับกฐินไว้แล้ว ทำให้แค้นจัดลงมือก่อเหตุย่องเงียบราดน้ำมันจุดไฟเผาย่างสดคากุฏิ อ้างต้องการแค่สั่งสอนไม่คิดว่าถึงตาย ตำรวจคุมตัวทำแผนฯหวิดถูกชาวบ้านฮือรุมประชาทัณฑ์,จากคดีฆาตกรรมโหด พระสมจิต เกิดทรัพย์ หรือหลวงพ่อแต อายุ 53 ปี พระนักบุญเจ้าสำนักสงฆ์พระประเสริฐเกิดทรัพย์ บ้านโพนทอง หมู่ 3 ต.หนองพันทา อ.โซ่พิสัย จ.บึงกาฬ ถูกคนร้ายบุกราดน้ำมันจุดไฟเผาทั้งเป็นมรณภาพคากุฏิ เมื่อวันที่ 6 ก.ค.ที่ผ่านมา เบื้องต้นตำรวจตั้งปมสังหารเรื่องขัดผลประโยชน์ในสำนักสงฆ์,ความคืบหน้าตำรวจสืบสวนติดตามจับกุมฆาตกร ทมิฬได้แล้ว 3 คน เป็นพระลูกศิษย์ 1 รูป กับฆราวาส 2 คน โดยเมื่อเวลา 19.10 น. วันที่ 15 ก.ค. ชุดสืบสวนตำรวจภูธรภาค 4 ชุดสืบสวน ภ.จ.บึงกาฬ ชุดสืบสวน สภ.โซ่พิสัย และ กก.3 บก.ป.ได้ควบคุมตัว 3 ผู้ต้องหาประกอบด้วย พระบัญชา จันทร์คำ อายุ 37 ปี อดีตลูกศิษย์คนสนิทของหลวงพ่อแต นายทะนงศักดิ์ โสกแก้ว อายุ 43 ปี และนายสมุทร์ วันอุบล อายุ 67 ปี ทั้ง 3 คน เป็นชาว จ.ศรีสะเกษ ขึ้นเฮลิคอปเตอร์จาก จ.ศรีสะเกษ มาลงที่สนามฟุตบอลโรงเรียนโซ่พิสัยพิทยาคม จากนั้นนำตัวขึ้นรถตู้ไปสอบสวนที่ สภ.โซ่พิสัย โดยมี พล.ต.ต.ทิวา บุญดำเนิน ผบก.ภ.จ.บึงกาฬ พ.ต.อ.สมศักดิ์ คงไพบูลย์ รอง ผบก. พ.ต.อ.ชาญณรงค์ มากพิสุทธิ์ ผกก.ปพ.บก.สส.ภ.4 พ.ต.อ.ชัยยุทธ ธรรมสุนา ผกก.สภ.โซ่พิสัย มาร่วมสอบปากคำผู้ต้องหา,หลังควบคุมตัว 3 ผู้ต้องหามาถึง สภ.โซ่พิสัย ตำรวจให้พระบัญชากล่าวลาสิกขาต่อหน้าพระพุทธรูป ประจำโรงพัก จากนั้นตำรวจพิสูจน์หลักฐานเก็บตัวอย่างดีเอ็นเอทั้ง 3 คน ไปเปรียบเทียบกับหยดเลือดที่ตกในที่เกิดเหตุ ก่อนจะนำตัวไปแยกห้องสอบปากคำอย่างเคร่งเครียด,พล.ต.ต.ทิวา บุญดำเนิน ผบก.ภ.จ.บึงกาฬ เผยเบื้องหลังการจับกุมว่า ทีมสืบสวนได้รวบรวมพยานหลักฐานในที่เกิดเหตุและสอบสวนพยานแวดล้อมกว่า 13 ปาก พร้อมตรวจสอบภาพจากกล้องวงจรปิด จนกระทั่งพบรถต้องสงสัยเป็นรถกระบะมิตซูบิชิไทรทัน สีบรอนซ์ ทะเบียน ตต 9245 กรุงเทพมหานคร ขับเข้ามาป้วนเปี้ยนอยู่ละแวกสำนักสงฆ์ช่วงเวลาประมาณเที่ยงคืนถึงตี 1 ของวันที่เกิดเหตุ เป็นหลักฐานสำคัญจนนำไปสู่การขออนุมัติศาลจังหวัดบึงกาฬออกหมายจับผู้ต้องหาทั้ง 3 คน ยังมีผู้ร่วมก่อเหตุอีก 1 คน ที่ยังหลบหนีคือพระสี (ขอ สงวนชื่อจริง) อดีตลูกศิษย์คนสนิทของพระสมจิตเช่นกัน,ผบก.ภ.จ.บึงกาฬ เผยต่อไปว่า จากการสอบสวนผู้ต้องหาทั้ง 3 คนให้การรับสารภาพ โดยนายทะนงศักดิ์ และนายสมุทร์ อ้างว่า พระบัญชาจ้างวาน 10,000 บาท ให้ขับรถมาขนต้นเทียนพรรษาที่สำนักสงฆ์ที่เกิดเหตุ ไม่รู้ว่าจะมีการฆาตกรรมกันเกิดขึ้น เมื่อขับรถมาถึงปากทางเข้าสำนักสงฆ์ให้จอดรออยู่ข้างทาง จากนั้นพระบัญชากับพระสี (ที่ยังหลบหนี) ถือแกลลอนน้ำมันเดินเข้าไปยังสำนักสงฆ์ ผ่านไปครู่ใหญ่ทั้งสองวิ่งกลับมาขึ้นรถแล้วให้ขับพาหลบหนีไปกรุงเทพฯ ก่อนหนีกลับบ้านเกิด จ.ศรีสะเกษ กระทั่งถูกตำรวจตามไปจับกุม ส่วนพระสีที่ยังจับไม่ได้จะรวบรวมพยานหลักฐานขออนุมัติศาลออกหมายจับกุมมาดำเนินคดีต่อไป,ส่วนปมสังหารโหด พล.ต.ต.ทิวาเผยว่า จากการสอบปากคำพระบัญชาอ้างว่าสาเหตุจากการขัดผลประโยชน์ภายในสำนักสงฆ์ ก่อนหน้านี้ประมาณ 10 ปี พระบัญชาและพระสีล้มป่วยมาให้หลวงพ่อแตใช้สมุนไพรรักษาจนอาการหายขาดและจำวัดอยู่ด้วยกันมานานจนได้เป็นศิษย์เอก กระทั่งปี 60 มีเรื่องบาดหมางกันในหมู่พระในสำนักสงฆ์จนเป็นเรื่องใหญ่โต หลวงพ่อแตจึงขับไล่พระบัญชาและพระสีที่ไม่เชื่อฟังออกจากสำนักสงฆ์ แต่ยังติดต่อกันอยู่ กระทั่งล่าสุดพระทั้ง 2 รูปจะนำกฐินมาลงที่สำนักสงฆ์ แต่หลวงพ่อแตปฏิเสธไปเพราะรับกฐินไว้แล้ว สร้างความไม่พอใจให้กับพระทั้ง 2 รูป และยังอ้างว่าหลวงพ่อแตเสพเมถุนและยุ่งเกี่ยวกับสีกา ที่ทำลงไปเพียงต้องการสั่งสอนเท่านั้นไม่มีเจตนาให้ถึงตาย เบื้องต้นตำรวจแจ้งข้อหาผู้ต้องหาทั้งสามร่วมกันฆ่าผู้อื่นโดยไตร่ตรองไว้ก่อน,ต่อมาช่วงสายวันที่ 16 ก.ค. พล.ต.ต.ทิวา บุญดำเนิน ผบก.ภ.จ.บึงกาฬ นำกำลังตำรวจควบคุมตัวผู้ต้องหาทั้ง 3 คนไปทำแผนประกอบคำรับสารภาพยังสำนักสงฆ์ที่เกิดเหตุ จุดแรกที่ถนนปากคาด-โซ่พิสัย ปากทางเข้าสำนักสงฆ์ พระบัญชาสั่งให้นาย สมุทร์กับนายทะนงศักดิ์จอดรถรอข้างทาง จากนั้นพระบัญชาและพระสีเปลี่ยนชุดเสื้อผ้าเป็นฆราวาสสวมหมวกไหมพรมอำพรางใบหน้า เดินถือแกลลอนน้ำมันก๊าดไปที่กุฏิหลวงพ่อแต ทุบกระจกบานเกล็ดหน้าต่างแตกก่อนนำไม้พันผ้าชุบน้ำมันจุดไฟโยนเข้าไปในห้องนอนและโยนแกลลอนน้ำมันที่เหลือเข้าไปอีกจนเกิดไฟลุกไหม้ ระหว่างนั้นพระบัญชาชะโงกหน้าเข้าไปดูเหตุการณ์ทำให้ไฟไหม้หมวก ไหมพรมที่สวมใส่ ต้องรีบถอยออกมาจนถูกกระจกบาดมือซ้ายเลือดสาดกระเซ็นติดผนัง ก่อนเซถลาล้มลงไปในสวนหย่อมใกล้กัน หลังก่อเหตุทั้ง 4 คนพากันหลบหนีเข้ากรุงเทพฯ ไปเก็บของที่วัดแห่งหนึ่งแล้วหลบหนีไปอยู่บ้านเกิด จ.ศรีสะเกษ กระทั่งถูกตำรวจติดตามจับกุม,ผู้สื่อข่าวรายงานบรรยากาศการทำแผนฯมีชาวบ้านที่ทราบข่าวหลายร้อยคนพากันมามุงดูโฉมหน้าแก๊งฆาตกรโหด ใช้เวลาทำแผนฯเพียงสั้นๆ ประมาณ 10 นาที ขณะจะนำตัวผู้ต้องหาขึ้นรถกลับ มีลูกศิษย์หลวงพ่อแตพากันเฮโลเข้าไปจะรุมประชาทัณฑ์ ผู้ต้องหา บ้างตะโกนสาปแช่งว่ามาทำกับหลวงพ่อทำไมทั้งที่ท่านเป็นคนดีรับเลี้ยงพระบัญชาเป็นลูก บุญธรรมให้ใช้นามสกุล อีกทั้งส่งเสียให้เรียนหนังสือ เจ้าหน้าที่ต้องรีบพาขึ้นรถตู้กลับโรงพักก่อนนำตัวผู้ต้องหาทั้ง 3 คนไปฝากขังต่อศาลจังหวัดบึงกาฬ,น.ส.กิ่งเพชร โพเทพา โยมอุปัฏฐากกล่าวว่า พระบัญชาหรือที่ชาวบ้านเรียกว่าพระมหา เป็นศิษย์เอกที่หลวงพ่อแตรักมากที่สุด ถือเป็นลูกบุญธรรมเลยก็ว่าได้ ใช้นามสกุลเดียวกัน ส่วนพระสีเป็นน้าของพระบัญชา หลวงพ่อแตเอาตัวมารักษาหลายปีที่แล้วตั้งแต่ยังไม่ก่อตั้งสำนักสงฆ์แห่งนี้ จนกระทั่งปี 60 สำนักสงฆ์เกิดปัญหากันขึ้น พระทั้ง 2 รูปไม่ยอมเชื่อฟังหลวงพ่อแตจึงถูกขับให้ออกจากวัดไป ไม่คิดเลยว่าศิษย์เอกที่หลวงพ่อรักจะกลายมาเป็นคนฆ่า เช่นเดียวกับชาวบ้านที่เคยมารักษาตัวกับ หลวงพ่อแตกล่าวว่า เคยป่วยมีโอกาสมารักษาตัวกับหลวงพ่อแตจนหายจากอาการป่วย อยากมาดูหน้าตาคนจิตใจต่ำช้าโหดเหี้ยมเกินคนฆ่าได้แม้กระทั่งพระ อยากให้ประหารตายตกไปตามกัน หลวงพ่อแตเป็นพระดี ชอบช่วยเหลือชาวบ้านไม่เคยเรียกเงินทอง มีลูกศิษย์ลูกหาเยอะแยะทั้งในพื้นที่และคนต่างถิ่น
จนมุมแล้วแก๊งฆาตกรโหดฆ่าเผาทั้งเป็น หลวงพ่อแต พระนักบุญ เจ้าสำนักสงฆ์ อ.โซ่พิสัย จ.บึงกาฬ ตำรวจตามลากคอได้ 3 คนที่ จ.ศรีสะเกษ
ลอบวางเพลิง,หลวงพ่อแต,บึงกาฬ,พระลูกศิษย์,ฆราวาส,สภ.โซ่พิสัย,ข่าวหน้า1,ข่าวทั่วไป